Pladsen er fyldt, musikken spiller og promillerne stiger i takt med timerne, der går.  Klokken har kun lige passeret halv to, men allerede nu er de første procenter indtaget for længst. -	Vi startede med at drikke for længe siden. Vi startede dagen ud med morgenmad og shots, fortæller Oliver Lysgaard fra Fjerritslev. Oliver Lysgaard er til Vesterhavsrock i Fjerritslev, og ifølge ham kan det ikke ske uden en stabil mængde alkohol. Og han er langt fra den eneste unge, der ikke er bleg for at drikke alkohol i fritiden. Fulde Fjerritslev Ifølge SSP, der er det tværfaglige samarbejde mellem skolerne, de sociale myndigheder og politiet om at forebygge kriminalitet blandt børn og unge i Jammerbugt Kommune, så drikker de unge for tidligt og for meget. Og lige netop Fjerritslev, hvor Vesterhavsrock afholdes i disse dage, er den by i Jammerbugt Kommune, hvor der drikkes mest i en tidlig alder. Derfor har SSP startet en kampagne med navnet ’0 kys til stive tosser’, hvor de vil forsøge at ændre drukkulturen blandt de unge. -	Børn skal ikke drikke alkohol. Og man er også et barn når man er 13, 14 eller 15 år, siger Jesper Mørkholt, der er SSP-konsulent i Jammerbugt Kommune. Ingen kys til fulde tosser Jesper Mørkholt er selv til stede på festivalen, hvor han forsøger at få procenterne ned og fornuften op. Det gør han ved at tilbyde vand og snacks til de allermest berusede unge. -	Der er jo ikke nogen, der gider at kysse en stiv tosse, siger han og fortsætter: - Så er det bedre, de får noget vand, og når de så er kysbare igen, så kan de komme ud. Vesterhavsrock er en to-dages festival der afvikles fredag og lørdag.
De unge i Fjerritslev drikker alkohol i store mængder. Nu forsøger SSP at rådgive dem.